***Информация за българските граждани на територията на Канада във връзка с редовните избори за народни представители в Народното събрание на Република България***

***Уважаеми сънародници,***

С указ на президента на Република България за 4 април 2021 година са насрочени парламентарни избори ( <https://www.cik.bg/upload/146237/DV5_19.01.2021_ukaz9.pdf>). Както досега, посолството в Канада и генералното консулство в Торонто са ангажирани и ще направят всичко възможно за активно и безпроблемно участие на българските граждани, живеещи в Канада, в изборния процес.

Същевременно провеждането на изборите в огромна степен зависи от активността на нашата диаспора и от инициативата на нейните организации. В тази връзка, и в изпълнение на Чл. 22, ал. 2 от Изборния кодекс, отправяме покана за съдействие към организациите на българските граждани, културните центрове, черковните настоятелства и българоезичните медии в консулските окръзи на посолството в Отава и на генералното консулство в Торонто, с оглед подготовката и организацията на изборите. Призоваваме и всички български гласоподаватели, живеещи на територията на Канада, да участват в подготовката на изборите, като подават заявления за гласуване, а в деня на изборите – да упражнят правото си на глас.

На основание чл. 14, ал. 1 от Изборния кодекс избирателни секции извън страната се образуват в дипломатическо или консулско представителство, освен в случаите по чл. 14, ал. 2 и ал. 3 от ИК.

В местата в **държавите – членки на Европейския съюз**, извън дипломатическо или консулско представителство, се образуват избирателни секции при наличие на не по-малко от 60 избиратели, подали заявление по реда на чл. 16 от ИК. /чл. 14, ал. 2 от ИК/.

Съгласно чл. 14, ал. 3 от ИК с решение на ЦИК ( <https://www.cik.bg/bg/ns2021/izvan-stranata> ) по преценка на ръководителите на дипломатическите и консулските представителства **в местата в държавите, които не са членки на Европейския съюз,**извън дипломатическо или консулско представителство, се образуват избирателни секции въз основа на не по-малко от 60 избиратели, подали заявление по реда на чл. 16 от ИК, при спазване на ограничението по чл. 14, ал. 5 от ИК общият брой на избирателните секции, които се образуват в държава извън ЕС да не надвишава 35. С решение на Централната избирателна комисия (ЦИК) се определят условията и реда за образуване на избирателните секции извън страната и за назначаване съставите на секционните избирателни комисии при произвеждане на изборите за народни представители, насрочени на 4 април 2021 г.

По-важните моменти от подготовката и организацията на изборите въз основа на решение това решение са:

**1. Избирателни секции извън страната се образуват при спазване на законодателството на съответната държава.**

**Законодателството в Канада допуска разкриването на** **избирателни секции единствено в дипломатически и консулски представителства** **на територията на страната**: <http://www.international.gc.ca/protocol-protocole/policies-politiques/elections_faq_elections_qr.aspx?lang=eng>.

Въпреки това – в стремежа да създадем най-добри условия за гласоподавателите – вече са направени постъпки на федерално равнище в Отава за разкриване – по изключение – на секционни избирателни комисии не само в Отава (посолство) и Торонто (генерално консулство), но също в Брамптън, Калгари, Ванкувър и Монреал – две секции (по силата на прецедента от президентските избори през 2016 г. и парламентарните избори през 2017 г.). Очакваме отговор на молбата ни от канадска страна и ще направим всичко по силите си да получим положителен отговор. **Въпреки че засега нямаме съгласие за конституиране на петте допълнително поискани секции, ние следва да подготвяме в нужните срокове всичко за провеждане на вота в тях, така, че да имаме нужната степен на готовност, ако от канадска страна получим искания положителен отговор.**

**В този смисъл е особено важно българските граждани да попълват и подават заявления за участие в изборите. За разкриване на СИК в градовете Брамптън, Калгари, Ванкувър и Монреал (в случай че канадската страна по изключение разреши това)** **ще са необходими** **не по-малко от 60 заявления за всяка отделна СИК. Крайният срок за подаване на заявления е не по-късно от 9 март 2021 г. (25 дни преди изборния ден).**

**3.** **Начини за подаване на заявления**

Български гражданин, живеещ извън страната, който има избирателно право и желае да гласува в изборите за народни представители извън страната, **заявява това не по-късно от 25 дни преди изборния ден (9 март 2021 г.)** чрез писмено заявление или чрез електронно заявление през интернет-страницата на Централната избирателна комисия (<https://www.cik.bg/>). Очакваме линкът към интернет страницата да стане активен в най-скоро време.

Писменото заявление следва **да бъде подписано саморъчно и подадено лично или изпратено по пощата чрез писмо до дипломатическото или консулското представителство на Република България в съответната държава.**

**В едно писмо може да има повече от едно заявления, като във всяко заявление може да бъде вписано само едно лице.**Изпратените чрез куриерска услуга заявления в писмо се считат за изпратени „по пощата чрез писмо“. Изпратените по електронна поща сканирани заявления не се считат за изпратени „по пощата чрез писмо“. В случай че не сте подали заявление за гласуване извън страната, в деня на изборите можете да попълните и лично в посолството в Отава и в ГК-Торонто.

**Попълнените на хартиен носител заявления за разкриване на СИК в Монреал или др. градове в провинция Квебек, можете да изпращате по пощата на адреса на посолството в Отава:**

**Embassy of the Republic of Bulgaria in Ottawa, Canada**

[**325 Stewart Street, Ottawa**](https://www.google.com/maps/search/325+Stewart+Street,+Ottawa?entry=gmail&source=g)**, ON K1N 6K5**

**Попълнените на хартиен носител заявления за разкриване на СИК в Брамптън, Калгари и Ванкувър (по силата на прецедента от президентските избори през 2016 г. и парламентарните избори през 2017 г. ) или други канадски градове в страната** (в провинциите и териториите Онтарио, Нова Скоша, Ню Брунсуйк, Манитоба, Британска Колумбия, Остров Принц Едуард, Съскачуан, Албърта, Нюфаундленд и Лабрадор, Северозападни територии, Юкон, Нунавут, **можете да изпращате по пощата на адреса на ГК-Торонто:**

**Consulate General of the Republic of Bulgaria in Toronto,**[**Canada**](https://www.google.com/maps/search/Canada+%0D%0A+%0D%0A+65+Overlea+Blvd?entry=gmail&source=g)

[**65 Overlea Blvd**](https://www.google.com/maps/search/Canada+%0D%0A+%0D%0A+65+Overlea+Blvd?entry=gmail&source=g)**, Suite 230 Toronto, ON M4H 1P1**

**4. Секционни избирателни комисии (СИК)**

Съставите на всички СИК се назначават от ЦИК. Организациите на българските граждани могат да правят предложение до ръководителите на ДКП за местоположението на избирателните секции извън страната до 9 март 2021 г. (25 дни преди изборния ден). **Посолството и генералното консулство следва да получат предложенията на организаторите по места в разумен срок преди тази дата, за да има достатъчно време да се търси съгласието за конституиране на допълнителни секции от канадските федерални власти (което би отнело най-малко 30 работни дни съгласно официална информация).** От структурите на българската общност по места търсим съдействие за излъчване на представители, които да бъдат предложени на ЦИК за включване в съставите на отделните СИК. Предложението ни е всички СИК да се състоят от 5 члена, плюс две резерви. Единствено в ГК – Торонто се налага формиране на седемчеленна комисия поради очакване на засилен интерес за гласуване. Вашите предложения трябва да определят и длъжностите на предлаганите членове. Във всяка комисия следва да има председател, заместник-председател и секретар. ЦИК назначава служебно във всяка СИК по един представител на МВнР. Така назначеният представител не следва да има ръководна функция в комисията. **В тази връзка очакваме вашите предложения за по четирима представители на българските общности за всяка проектирана СИК, заедно с упоменаване на трима от тях, които да заемат длъжностите председател, заместник-председател и секретар, плюс по две резерви. За ГК – Торонто очакваме предложение за шестима членове, от които председател, заместник-председател и секретар, плюс две резерви.**

**5. По-нататъшна комуникация**

С оглед постигане на ефективна комуникация и избягване на неточности молим, всички въпроси, свързани с избирателните секции в Отава и двете секции в Монреал, да бъдат отнасяни към посолството. Въпросите по разкриване на секции в Торонто, Брамптън, Ванкувър и Калгари или други градове в отделните провинции да бъдат обсъждани с ГК – Торонто. След получаване на съответните разрешения от местните власти за провеждане на изборите своевременно ще Ви информираме.

Цялата информация по подготовката и провеждането на изборите е достъпна на интернет страницата на Централната избирателна комисия <https://www.cik.bg/> и на страницата на МВнРв раздел “Избори“ - <https://mfa.bg/bg/izbori-2021>.

Посолството на Република България в Отава и генералното консулство в Торонто Ви уверяват, че при положителен отговор от страна на канадските власти ще спазим всички изисквания на местните власти във връзка с въведените ограничения и здравни протоколи по места заради пандемията от Ковид-19.